Tier van kant gemaak ná 13 sterfAvni (Foto via NDTV) ŉ Tier, wat vermoedelik verantwoordelik is vir 13 mense se dood in die weste van Indië, is geskiet ná ŉ soektog deur skerpskutters en bosbouers. Die sesjarige kat, met die bynaam Avni, het inwoners naby Ralegaon-woud in Yavatmal sedert Junie 2016 geteister. Sy is Vrydag doodgeskiet ná ŉ drie maande lange soektog, het senior polisiebeamptes Saterdag bevestig. Die departement van bosbou het ŉ kenner en skerpskutter aangestel om ŉ soektog van nagenoeg 200 personeel te lei. Kameras, hommeltuie en ŉ groep snuffelhonde is ook ingespan om Avni op te spoor, berig NDTV. Die hooggeregshof in die land het in September geweier om ŉ bevel op te skort dat Avni geskiet mag word sodra enigiemand haar gewaar. Sy was ŉ ma van twee 10 maande oue welpies. Avni (Foto via NDTV) Verskeie petisies is aanlyn onderteken om Avni te beskerm. Aktiviste het aangevoer die departement van bosbou kan haar eerder aankeer en in aanhouding hou, as om haar van kant te maak. Beeldmateriaal wat op televisie uitgesaai is, het gewys hoe plaaslike inwoners feesvier en lekkergoed uitdeel oor die nuus dat die tier, wat hulle so geteister het, van kant gemaak is. DNS-bewyse het Avni met vyf van die 13 sterftes in Yavatmal verbind. Bosbouers het gesê daar was DNS van ŉ tiermannetjie op minstens een van die persone wat gesterf het. Indië is die tuiste van die wêreld se grootste getal tiere in die natuur. Volgens die Indiese nasionale tierbewaringsowerheid was daar in 2015 ongeveer 2 226 tiere.